

**Zápisnica zo zasadnutia Miestneho zastupiteľstva**

**mestskej časti Bratislava – Čunovo konaného dňa**

 **17. 10. 2022 o 17.00 hod.**

**v zasadačke Miestneho úradu.**

**Prítomní:** podľa prezenčnej listiny

**P r o g r a m :**

1. Otvorenie
2. Voľba návrhovej komisie, určenie overovateľov zápisnice a zapisovateľa
3. Schválenie programu
4. Kontrola plnenia uznesení splatných ku dňu 12.10.2022
5. Zmena rozpočtu č.5/2022
6. Správa z kontroly poskytnutia dotácií z rozpočtu MČ Bratislava-Čunovo za rok 2020
7. Vyúčtovanie spoločného stavebného úradu so sídlom v MČ Bratislava-Rusovce za rok 2021
8. Návrh na delegovanie zástupcu MČ Bratislava-Čunovo do Rady školy pri MŠ Bratislava-Čunovo, Cédrová ulica 651/6, Bratislava
9. Protest prokurátora proti ustanoveniam VZN č. 4/2017
10. ~~Predĺženie Nájomnej zmluvy č. NN/80/2017/BVS spoločnosti BVS a.s.~~
11. Informácie
12. Rôzne

**K bodu č. 1**

Starostka privítala prítomnú starostku MČ Bratislava-Rusovce, Ing. Holúbeka, poslancov a hostí a otvorila rokovanie miestneho zastupiteľstva o 17.03 hod..

**K bodu č. 2**

Do návrhovej komisie boli určení: p. Bán, p. Broszová, p. Krist

Overovatelia zápisnice: p. Kodhajová, p. Puhovich

Zapisovateľka: p. Švábeková

S takto predloženým návrhom poslanci súhlasili.

**K bodu č.3**

S predloženým návrhom programu poslanci súhlasili a nemali k nemu žiadne pripomienky ani doplnenia. Starostka navrhla z dôvodu prítomnosti zástupcov MČ Bratislava-Rusovce predradiť bod č. 7 za bod č.3 a bod č.10 navrhla z rokovania stiahnuť nakoľko mestskej časti nebola doručená žiadosť spol. BVS. S takto upraveným programom poslanci súhlasili.

**K bodu č. 7**

Na uplynulé rokovanie MZ bol predložený materiál, ktorý však nebol schválený a MČ Bratislava-Rusovce bola zaslaná žiadosť o doplnenie materiálu.

*Starostka MČ Bratislava-Rusovce* poďakovala za osobné pozvanie na rokovanie a prisľúbila odpovedať na všetky otázky týkajúce sa predkladaného bodu rokovania. Podotkla, že v prvom rade nie je jednoduché personálne obsadiť funkciu pracovníka stavebného úradu kvalifikovanou osobou. Zaslané podklady vypracoval Ing. Holúbek, ktorému je možné adresovať všetky otázky.

*Poslankyňa Kodhajová* sa informovala na odmeny zamestnancov.

*Starostka Rusoviec*: aby sa predišlo nezrovnalostiam, už v minulom roku došlo k dohode, že odmeny sú zarozpočtované do mzdy a v súčasnosti majú zamestnankyne stavebného úradu len minimálne odmeny.

*Kontrolórka*: v predloženom materiály jej chýbajú konkrétne faktúry, materiál obsahuje len výpis faktúr , nesedia jej prepočty týkajúce sa metrov štvorcových v kanceláriách. Súhlasí s potrebou úhrady nedoplatku, je si vedomá navyšovania i v nasledujúcom roku avšak do budúcna požaduje dodržiavanie platnej zmluvy a predkladanie relevantných účtovných faktúr.

*starostka Rusoviec*: explicitne nie je v silách predkladať materiály v podobe akej sa vyžaduje, ak MČ na podrobnom zasielaní trvá je potrebné baviť sa o navýšení financií a určiť podmienky na osobohodinu za vykonané práce navyše.

*starostka*: požiadala aby pred predkladaním materiálu v budúcnosti bolo kontrolórke umožnené nahliadnuť do materiálov a umožniť jej tak vyhodnotiť a vypracovať správu pre poslancov pred hlasovaním.

**Uznesením č. 49/2022 - A: berie na vedomie** predloženú správu „vyúčtovanie spoločného staveného úradu so sídlom v MČ Bratislava-Rusovce za rok 2021“**; - B: schvaľuje** úhradu nedoplatku vyúčtovania spoločného stavebného úradu so sídlom v MČ Bratislava-Rusovce vo výške 8.678,71 €

*Hlasovanie* :

*Za: p. Broszová, p. Bán, p. Hátas, p. Krist, p. Maschkanová, p. Puhovich*

*Proti: 0*

*Zdržal sa* : 0

**K bodu č. 4**

K predloženej kontrole, ktorá má len informatívny charakter, nemali poslanci pripomienky.

*p. Broszová* požiadala o vypracovanie tabuľky s údajmi občanov, ktorí neprispeli na úhrady

*kontrolórka*: tabuľku je možné pripraviť avšak s dodržaní pravidiel GDPR a samozrejme za dodržania podmienky poslaneckej mlčanlivosti.

**Uznesením č. 50/2022 - berie na vedomie** kontrolu plnenia uznesení s termínom plnenia k 12.10.2022

*Hlasovanie* :

*Za: p. Broszová, p. Bán, p. Hátas, p. Krist, p. Maschkanová, p. Puhovich*

*Proti: 0*

*Zdržal sa* : 0

**K bodu č. 5**

Zmena rozpočtu sa týka potreby zakúpenia multifunkčného zariadenia (scaner a kopírka) do novej MŠ, na ktorú je vyčlenených 2.000,- € a presun prostriedkov na dofinancovanie závlahy za vykonané práce navyše.

Máme prisľúbené sponzorky takéto zariadenie. Ak bude prísľub naplnený, nevyužité prostriedky sa presunú do rezervného fondu.

*p. Krist*: neuvažuje sa s prenájmom takéhoto typu zariadenia? Vidí v ňom výhody.

*starostka*: na úrade sme už pristúpili na takúto formu ale pre škôlku o ňom nateraz neuvažujeme.

*Kontrolórka* túto otázku riešila s pracovníčkou MÚ p. Broszovou, ktorá podrobne porovnala pozitíva a negatíva prenájmu.

**Uznesením č. 51/2022 a) schvaľuje** zmenu rozpočtu č. 05/2022**, b) schvaľuje**

* presun už schválených prostriedkov rezervného fondu na kapitálové výdavky vo výške **2.000€**, na financovanie výdavkov spojených s nákupom multifunkčnej tlačiarne do materskej školy na Cédrovej ul.
* presun už schválených prostriedkov rezervného fondu na kapitálové výdavky vo výške **201,05€**, na dofinancovanie výdavkov spojených s realizáciou sadbových úprav a  vŕtanej studne v areáli materskej školy na Cédrovej ul.

**V príjmovej časti:**

Bežné príjmy 864.667,61 €

Kapitálové príjmy 117.549,54 €

Finančné operácie 419.128,31 €

**Príjmy** spolu **1.401.345,46 €**

**Vo výdavkovej časti:**

Bežné výdavky 955.719,20 €

Kapitálové výdavky 402.258,26 €

Finančné operácie 43.368,00 €

**Výdavky** spolu **1.401.345,46 €**

**Výsledok hospodárenia je vyrovnaný rozpočet.**

*Hlasovanie* :

*Za: p. Broszová, p. Bán, p. Hátas, p. Krist, p. Maschkanová, p. Puhovich*

*Proti: 0*

*Zdržal sa* : 0

**K bodu č. 6**

*kontrolórka*: poslancov upozornila, že na strane č. 5 predloženej správy uviedla, že boli zistené nedostatky a v závere skonštatovala, že nebolo porušené VZN. Túto diskrepanciu vysvetlila a odporučila do budúcna prijať opatrenia na predchádzanie podobným situáciám a dať pozor, aby nebolo vyúčtovanie predložené skôr ako je schválená zmena účelu dotácie.

**Uznesením č. 52 /2022 - berie na vedomie** predloženú Správu z kontroly poskytovania dotácií z rozpočtu mestskej časti Bratislava-Čunovo za rok 2020

*Hlasovanie* :

*Za: p. Broszová, p. Bán, p. Hátas, p. Krist, p. Maschkanová, p. Puhovich*

*Proti: 0*

*Zdržal sa* : 0

**K bodu č. 8**

Návrh obsadenia postu poslancom p. Martinom Puhovichom, z dôvodu, že je už delegovaným zástupcom aj pre MŠ Hraničiarsku bol jednohlasne schválený.

**Uznesením č. 53 /2022 –deleguje** PaedDr.Martina Puhovicha, PhD. do Rady školy pri MŠ Bratislava-Čunovo, Cédrová ulica 651/6 na obdobie rokov 2022-2026

*Hlasovanie* :

*Za: p. Broszová, p. Bán, p. Hátas, p. Krist, p. Maschkanová, p. Puhovich*

*Proti: 0*

*Zdržal sa* : 0

**K bodu č. 9**

Prokuratúra si vyžiadala na kontrolu prijaté všeobecne záväzné nariadenia pričom nám kontrola vytkla niektoré ustanovenia nariadenia, ktorým sme upravili povinnosť alebo zákaz vykonávať činnosť, ktorá spôsobuje hluk počas nedele.

Starostka navrhla napadnuté VZN zrušiť a nechať jeho úpravu a schválenie na novú samosprávu.

**Uznesením č. 54 /2022** - **A: vyhovuje** Protestu prokurátora proti ustanoveniam VZN č. 4/2017 zo dňa 15.12.2017 o pravidlách času predaja v obchode, času prevádzky služieb, času výstavby, rekonštrukcie stavieb a bytov, o ochrane obyvateľstva pred hlukom a vibráciami na území mestskej časti**; - B: ruší** v celom rozsahu VZN č. 4/2017 zo dňa 15.12.2017 o pravidlách času predaja v obchode, času prevádzky služieb, času výstavby, rekonštrukcie stavieb a bytov, o ochrane obyvateľstva pred hlukom a vibráciami na území mestskej časti.

*Hlasovanie* :

*Za: p. Broszová, p. Bán, p. Hátas, p. Krist, p. Maschkanová, p. Puhovich*

*Proti: 0*

*Zdržal sa* : 0

**K bodu č. 10- zrušený**

Jedná sa o predĺženie nájomnej zmluvy na prečerpávacie stanice spol. BVS a.s. umiestnené v parčíku MĆ, ktoré je potrebné každé 4 roky predĺžiť. Právnici spol. BVS pripravujú materiál, ktorý však do rokovania nebol doručený a z uvedeného dôvodu bol materiál z rokovania stiahnutý.

**K bodu č. 11**

**Uznesením č. 55 /2022- berie na vedomie** informácie o :

* vstupnej komunikácii Petržalská ulica- projekt bude pravdepodobne začatý až v budúcom roku
* drvení hmoty na zbernom dvore
* riešení oplotenia areálu Hydromeliorácií, ktorému predchádza ocenenie majetku zo strany Hydromeliorácií a ktorého znalecký posudok do dnešného dňa nebol doručený

*Hlasovanie* :

*Za: p. Broszová, p. Bán, p. Hátas, p. Krist, p. Maschkanová, p. Puhovich*

*Proti: 0*

*Zdržal sa* : 0

**K bodu č. 12**

* práce na kaštieli pokračujú, momentálne sa vyrábajú na mieru komponenty na strechu, ako na každej stavbe je však potrebné riešiť problémy, ktoré sa vopred nedajú predvídať
* riešiť odstránenie motorového vozidla na multifunkčnom ihrisku, ktoré prevážalo utečencov
* požiadať o preparkovanie motorového vozidla zaparkovaného oproti vchodu do hasičskej zbrojnice
* prístrešok MHD pri novej MŠ a osvetlenie na Petržalskej, nie sú odovzdané komunikácie a nie je funkčné osvetlenie, celé územie je zaburinené, bohužiaľ MČ nie je príslušná na realizovanie vecí, ktoré sú povinnosťou investora
* požiadať o kontrolu verejného osvetlenia v celej MČ
* podnet na otvorenú žumpu v areáli PD ( pozemky nie sú vo vlastníctve ani v správe MČ, cudzie osoby sem majú zákaz vstupu)
* dopravné zrkadlo na výjazde zo Schengenskej je nesprávne nastavené, je zlá viditeľnosť, ktorá núti vodičov motorovým vozidlom zájsť hlboko do križovatky, rovnako betónové predmety na Petržalskej ulici pri nehnuteľnostiach sú rušivým a zároveň nebezpečným elementom (budú odstránené počas rekonštrukcie vstupnej komunikácie).

Starostka poďakovala prítomným a všetkým poslancom za doterajšiu spoluprácu a prácu v zastupiteľstva a popriala všetkým veľa zdravia a úspechov. Rokovanie MZ ukončila o 18.30 hod..

Zapísala: Mgr. Monika Švábeková

Overovatelia zápisnice: Ing. Angelika Kodhajová

 PaedDr. Martin Puhovich, PhD.